
–	so zreteľom na právomoci členských štátov v oblasti rozvoja ambicióznych kultúrnych politík v audiovizuálnej oblasti v súlade s článkom 3 Zmluvy o Európskej únii a článkami 6 a 167 Zmluvy o fungovaní Európskej únie (ďalej len „ZFEÚ“),
–	so zreteľom na smernicu Európskeho parlamentu a Rady (EÚ) 2018/1808 zo 14. novembra 2018, ktorou sa mení smernica 2010/13/EÚ o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách) s ohľadom na meniace sa podmienky[footnoteRef:1], [1:  	Ú. v. EÚ L 303, 28.11.2018, s. 69, ELI: http://data.europa.eu/eli/dir/2018/1808/oj.] 

–	so zreteľom na Dohovor UNESCO z 20. októbra 2005 o ochrane a podpore rozmanitosti kultúrnych prejavov,
–	so zreteľom na závery Rady z 2. mája 2025 o posúdení právneho rámca pre audiovizuálne mediálne služby a služby platforiem na zdieľanie videí[footnoteRef:2], [2:  	Ú. v. EÚ C, C/2025/2954, 26.5.2025, ELI: http://data.europa.eu/eli/C/2025/2954/oj.] 

–	so zreteľom na otázku Komisii o povinnostiach vyplývajúcich zo smernice o audiovizuálnych mediálnych službách[footnoteRef:3] v transatlantickom dialógu (O-000026/2025 – B10‑0010/2025), [3:  	Smernica Európskeho parlamentu a Rady 2010/13/EÚ z 10. marca 2010 o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách) (Ú. v. EÚ L 95, 15.4.2010, s. 1, ELI: http://data.europa.eu/eli/dir/2010/13/oj).] 

–	so zreteľom na článok 142 ods. 5 a článok 136 ods. 2 rokovacieho poriadku,
–	so zreteľom na návrh uznesenia Výboru pre kultúru a vzdelávanie,
A.	keďže smernica o audiovizuálnych mediálnych službách je základným kameňom audiovizuálnej politiky EÚ, ktorej cieľom je vytvoriť jednotný trh audiovizuálnych mediálnych služieb v EÚ a zároveň podporovať kultúrnu rozmanitosť;
B.	keďže cieľom smernice je zabezpečiť spravodlivé podmienky pre všetkých v audiovizuálnom sektore vrátane prevádzkovateľov televízneho vysielania, služieb na požiadanie a platforiem na zdieľanie videí; keďže táto smernica obsahuje ustanovenia na ochranu maloletých a spotrebiteľov a na predchádzanie násiliu, nenávistným prejavom a teroristickému obsahu; keďže táto smernica podporuje európske diela, zlepšuje prístupnosť a jej cieľom je zabezpečiť nezávislosť národných regulačných orgánov;
C.	keďže vylúčenie audiovizuálnych mediálnych služieb z rozsahu obchodných rokovaní má zásadný význam pre EÚ a jej členské štáty, aby si zachovali a posilnili svoju schopnosť navrhovať a vykonávať kultúrne a audiovizuálne politiky zamerané na podporu a ochranu kultúrnej rozmanitosti;
D.	keďže v tejto smernici sa od členských štátov vyžaduje, aby zabezpečili, že poskytovatelia audiovizuálnych mediálnych služieb na požiadanie, na ktorých sa vzťahuje ich právomoc, budú vysielať aspoň 30 % európskych diel a budú týmto dielam venovať primeranú pozornosť; keďže táto smernica takisto umožňuje členským štátom vyžadovať od zahraničných poskytovateľov audiovizuálnych mediálnych služieb, ktorí sa zameriavajú na divákov na ich území, aby finančne prispievali na produkciu európskych diel;
E.	keďže v akte o digitálnych službách a smernici o elektronickom obchode sa stanovujú všeobecné pravidlá pre online sprostredkovateľov, zatiaľ čo v smernici o audiovizuálnych mediálnych službách sa stanovujú osobitné pravidlá pre audiovizuálny obsah; keďže smernica o audiovizuálnych mediálnych službách by mala zostať kľúčovým právnym rámcom na podporu rozmanitého, spravodlivého, bezpečného a konkurencieschopného trhu audiovizuálnych médií v EÚ a na podporu nezávislého a kultúrne bohatého európskeho obsahu;
F.	keďže cieľom memoranda prezidenta USA Donalda Trumpa z 21. februára 2025 s názvom Defending American Companies and Innovators From Overseas Extortion and Unfair Fines and Penalties (Obrana amerických spoločností a inovátorov pred vydieraním v zahraničí a nespravodlivými pokutami a sankciami) je uviesť praktiky, ktoré sa považujú za diskriminačné pre americké spoločnosti, vrátane povinností zameraných na strímingové služby; keďže obchodný zástupca Spojených štátov zaradil smernicu o audiovizuálnych mediálnych službách medzi prekážky zahraničného obchodu v správe USA o národnom odhade obchodu za rok 2025;
G.	keďže označenie tejto smernice administratívou USA za obchodnú prekážku je založené na chybnom posúdení, keďže ustanovenia smernice sa uplatňujú neutrálnym a nediskriminačným spôsobom na všetkých domácich aj zahraničných prevádzkovateľov, čím sa zabezpečuje spravodlivá hospodárska súťaž a rovnaké podmienky;
H.	keďže prezident Trump oznámil aj svoj zámer zaviesť 100 % daň na filmy vyrobené mimo Spojených štátov;
I.	keďže v roku 2023 predstavovali filmy z USA 69 % návštevnosti kín v Európe; keďže 9 z 10 popredných televíznych skupín a skupín videa na požiadanie pôsobiacich v Európe je vo vlastníctve amerických spoločností; keďže 85 % času, ktorý Európania strávia na predplatných platformách videa na požiadanie, sa sústreďuje na tri strímingové služby v USA;
J.	keďže EÚ uzavrela 27. júla 2025 s USA obchodnú dohodu, ktorá neobsahuje žiadne doložky týkajúce sa digitálnej alebo audiovizuálnej regulácie EÚ; keďže sa však zdá, že následné vyhlásenia prezidenta Trumpa naznačujú, že chce pokračovať vo svojich pokusoch postaviť sa proti regulácii amerických spoločností zo strany EÚ;
1.	vyzýva Radu a členské štáty, aby podporovali Komisiu pri obhajobe smernice o audiovizuálnych mediálnych službách a kultúrnej výnimky EÚ v kontexte medzinárodných obchodných rokovaní a zabezpečili, aby audiovizuálne mediálne služby zostali vyňaté zo záväzkov vyplývajúcich z obchodných dohôd s cieľom zachovať a rozvíjať schopnosť EÚ a jej členských štátov vymedziť a vykonávať kultúrne a audiovizuálne politiky zamerané na podporu a ochranu kultúrnej rozmanitosti;
2.	zdôrazňuje, že opatrenia stanovené v smernici o audiovizuálnych mediálnych službách predstavujú legitímnu reguláciu vo verejnom záujme zameranú na ochranu kultúrnej rozmanitosti podporovaním tvorby a šírenia európskych diel a ochranu slobody prejavu, plurality médií a demokratických hodnôt; domnieva sa, že akékoľvek ustúpenie od zásad tejto smernice by vážne narušilo európsky kultúrny model, najmä v kontexte intenzívnej medzinárodnej hospodárskej konkurencie v audiovizuálnom mediálnom sektore;
3.	pripomína, že podľa článku 167 ZFEÚ je kultúrna politika v prvom rade v právomoci členských štátov; zdôrazňuje, že zásada subsidiarity predstavuje nielen pravidlo rozdelenia právomocí, ale aj základnú záruku ochrany kultúrnej rozmanitosti v rámci Únie a boja proti koncentrácii hospodárskej a technologickej sily zo strany externých aktérov, najmä amerických spoločností;
4.	víta závery Rady z 2. mája 2025 o posúdení právneho rámca pre audiovizuálne mediálne služby a služby platforiem na zdieľanie videí, v ktorých Rada zdôrazňuje kľúčovú úlohu smernice o audiovizuálnych mediálnych službách pri poskytovaní právneho základu na ochranu a podporu rozmanitého, spravodlivého, bezpečného, dôveryhodného a konkurencieschopného audiovizuálneho mediálneho trhu v EÚ, pričom zároveň zabezpečuje dostupnosť nezávislého, spoľahlivého a kultúrne rozmanitého európskeho obsahu;
5.	naliehavo vyzýva Komisiu, aby dôrazne odmietla akýkoľvek pokus o to, aby sa táto smernica považovala za narušenie obchodu, a aby ju obhajovala ako legitímny regulačný nástroj, ktorý je nevyhnutný na zabezpečenie ochrany kultúrnej rozmanitosti, zvrchovanosti a mäkkej moci EÚ, a to tak pri rokovaniach o obchodných dohodách so Spojenými štátmi americkými, ako aj pri ich vykonávaní, ako aj v rámci hodnotenia a potenciálnej revízie tejto smernice v roku 2026;
6.	poveruje svoju predsedníčku, aby postúpila toto uznesenie Rade, Komisii a vládam a parlamentom členských štátov.

